Aalborg Håndbold var inden den første DM-finale mod gæsterne for GOG kaldt for markante favoritter af flere eksperter. Kort inden kampstart tippede favoritværdigheden dog en smule over, da det blev kendt, at Aalborg Håndbold måtte undvære Omar Ingi Magnusson, der har været sæsonens helt store profil for nordjyderne. Om det var tabet af den målfarlige islænding, eller det var finalenerver hjemme foran de 5.000 tilskuere i Gigantium skal være usagt - men Aalborg Håndbold forlod halvgulvet i Aalborg som tabere. Slutresultatet lød på 30-33 til GOG. De gulblusede fynboere for foran store dele af kampen og kunne gå til pause med en føring på 14-16. Det var især de to storskytter Lasse Møller og Niclas Kirkeløkke, der gjorde ondt på Aalborg Håndbold. De to stod noteret for ialt 21 scoringer, og dem formåede hjemmebanefavoritterne altså aldrig rigtig at få styr på. På trods af nederlaget er Aalborg Håndbold dog ikke helt ude i kulden endnu. De to hold mødes igen på onsdag i Gudme. Hvis Aalborg Håndbold vinder den kamp, tvinger de finaleserien ud i et tredje opgør.

Referat:
I kampen om DM-guldet tabte Aalborg Håndbold søndag eftermiddag første stik til gæsterne fra GOG.